രമാദേവി ചൗധരി

ഒരു ഇന്ത്യൻ സ്വാതന്ത്ര്യസമര സേനാനിയും, സാമൂഹ്യ പ്രവർത്തകയും, ഒരു സാമൂഹിക പരിഷ്കർത്താവുമായിരുന്നു **രമാദേവി ചൗധരി**  (ഇംഗ്ലീഷ്: Rama Devi, (ഒറിയ: ରମାଦେବୀ ଚୌଧୁରୀ). ഒറീസ്സക്കാർ മാ (അമ്മ) എന്നാണ് ഇവരെ വിളിക്കുന്നത്. ഭുവനേശ്വറിലെ രമാദേവി വനിതാ സർവ്വകലാശാല അവരുടെ പേരിലാണ് അറിയപ്പെടുന്നത്. 

## കുടുംബം
ഒരു കുലീന സമീന്ദാർ കരൺ കുടുംബത്തിലാണ് അവർ ജനിച്ചത്. ചൗധരി ഗോപാല ബല്ലഭ ദാസിന്റെയും ബസന്ത് കുമാരി ദേവിയുടെയും മകളും ഉത്കൽ ഗൗരബ് മധുസൂദൻ ദാസിന്റെ അനന്തരവളുമായിരുന്നു അവർ. 15 വയസ്സുള്ളപ്പോൾ, അന്ന് ഡെപ്യൂട്ടി കളക്ടറായിരുന്ന ഗോപബന്ധു ചൗധരിയെ അവർ വിവാഹം കഴിച്ചു.

## സ്വാതന്ത്ര്യസമരത്തിലെ പങ്ക്
1921-ൽ ഭർത്താവിനൊപ്പം അവർ ഇന്ത്യൻ സ്വാതന്ത്ര്യസമരത്തിൽ പങ്കു ചേർന്നു. മഹാത്മാഗാന്ധിയുടെ സ്വാധീനത്താൽ അവർ സ്വാതന്ത്ര്യ സമര രംഗത്തേയ്ക്ക് ആകർഷിക്കപ്പെടുകയും  നിസ്സഹകരണ പ്രസ്ഥാനത്തിൽ സജീവമായി പങ്കെടുക്കുകയും ചെയ്തു. സ്വാതന്ത്ര്യസമരത്തിൽ ചേരാൻ സ്ത്രീകളെ പ്രോത്സാഹിപ്പിക്കുന്നതിനായി അവർ ഗ്രാമങ്ങൾതോറും പോകാറുണ്ടായിരുന്നു. അവളെ സ്വാധീനിച്ച മറ്റുള്ളവരിൽ ജയപ്രകാശ് നാരായൺ, വിനോബ ഭാവെ, അമ്മാവൻ മധുസൂദൻ ദാസ് എന്നിവർ ഉൾപ്പെടുന്നു. 1921-ൽ, ഗാന്ധിജിയുമായി ആദ്യമായി കൂടിക്കാഴ്ച നടത്തിയ അവർ ഭർത്താവിനൊപ്പം നിസ്സഹകരണ പ്രസ്ഥാനത്തിൽ ചേർന്നു. അതേ വർഷം തന്നെ അവർ ഇന്ത്യൻ നാഷണൽ കോൺഗ്രസിൽ ചേരുകയും ഖാദി വസ്ത്രങ്ങൾ ധരിക്കാൻ തുടങ്ങുകയും ചെയ്തു. 1930-ൽ, ഒറീസയിൽ ഉപ്പ് സത്യാഗ്രഹ പ്രസ്ഥാനത്തിൽ അവർ സജീവമായി പങ്കെടുത്തു. കിരൺബാല സെൻ, മാൾതിദേവി, സരളാ ദേവി, പ്രാണക്രുഷ്‌ണ പദിയാരി തുടങ്ങിയ മറ്റ് ആക്ടിവിസ്റ്റുകൾക്കൊപ്പം അവർ ഇഞ്ചുഡിയിലേക്കും ശ്രീജംഗിലേക്കും പോയി. 1930 നവംബറിൽ അവരെയും സഹപ്രവർത്തകരെയും ബ്രിട്ടീഷുകാർ അറസ്റ്റ് ചെയ്ത് വ്യത്യസ്ത ജയിലുകളിൽ പാർപ്പിച്ചു. സരളാ ദേവി, മാലതി ചൗധരി തുടങ്ങിയ വനിതാ സ്വാതന്ത്ര്യ പ്രവർത്തകരോടൊപ്പം അവർ പലതവണ (1921, 1930, 1936, 1942 വർഷങ്ങളിൽ) അറസ്റ്റിലാകുകയും ജയിലിലടയ്ക്കപ്പെടുകയും ചെയ്തു. 1931-ലെ ഇന്ത്യൻ നാഷണൽ കോൺഗ്രസിന്റെ കറാച്ചി സമ്മേളനത്തിൽ പങ്കെടുത്ത അവർ ആ സമയത്ത്, അടുത്ത സമ്മേളനം ഒറീസയിൽ നടത്താൻ നേതാക്കളോട് അഭ്യർത്ഥിക്കുകയും ചെയ്തു.1932-ൽ ഹസാരിബാഗ് ജയിലിൽ നിന്ന് മോചിതയായ ശേഷം, അവർ ഹരിജന ക്ഷേമത്തിൽ സജീവമായി ഇടപെട്ടു. തൊട്ടുകൂടായ്മ നിർമാർജനം ചെയ്യുന്നതിനായി ഗാന്ധിജിയുടെ നിർദ്ദേശപ്രകാരം അവർ അസ്പൃശ്യത നിവാരണ സമിതി രൂപീകരിച്ചു. പിന്നീട് ആ സ്ഥാപനം ഹരിജൻ സേവാ സംഘം എന്ന് പുനർനാമകരണം ചെയ്യപ്പെട്ടു. 1932 ലും 1934 ലും ഗാന്ധിജിയുടെ ഒറീസ സന്ദർശനങ്ങളിലും കസ്തൂർബ, സർദാർ പട്ടേൽ, രാജേന്ദ്ര പ്രസാദ്, മൗലാന ആസാദ്, ജവഹർലാൽ നെഹ്‌റു തുടങ്ങിയവരുടെ സന്ദർശനങ്ങളിലും അവർക്ക് സജീവ പങ്കാളിത്തമുണ്ടായിരുന്നു. ഒറീസയിലെ ബാരിയിൽ അവർ ആരംഭിച്ച ഒരു ആശ്രമത്തിന് ഗാന്ധിജി സേവാഘർ എന്ന് പേരിട്ടു. 1942-ലെ ക്വിറ്റ് ഇന്ത്യാ സമരകാലത്ത്, രമാ ദേവിയുടെ ഭർത്താവ് ഗോപബന്ധു ചൗധരി ഉൾപ്പെടെ കുടുംബത്തിലെ മുഴുവൻ അംഗങ്ങളെയും അറസ്റ്റ് ചെയ്തു.കസ്തൂർബാ ഗാന്ധിയുടെ മരണശേഷം, കസ്തൂർബാ ട്രസ്റ്റിന്റെ ഒറീസ വിഭാഗത്തിന്റെ പ്രതിനിധിയായി ഗാന്ധിജി അവരെ ജോലി ഏൽപ്പിച്ചു.

## സ്വാതന്ത്ര്യത്തിനു ശേഷമുള്ള പങ്ക്
1947-ൽ ഇന്ത്യയ്ക്ക് സ്വാതന്ത്ര്യം ലഭിച്ചതിനുശേഷം, ആചാര്യ വിനോബ ഭാവെയുടെ ഭൂദാന, ഗ്രാമദാന പ്രസ്ഥാനങ്ങൾക്കായി രമാദേവി സ്വയം സമർപ്പിച്ചു. 1952-ൽ, ഭൂരഹിതർക്കും ദരിദ്രർക്കും ഭൂമിയും സമ്പത്തും നൽകണമെന്ന സന്ദേശം പ്രചരിപ്പിക്കുന്നതിനായി ഭർത്താവിനൊപ്പം സംസ്ഥാനത്തുടനീളം ഏകദേശം 4000 കിലോമീറ്റർ കാൽനടയായി സഞ്ചരിച്ചു. 1928 മുതൽ, രമാദേവി ജഗത്സിംഗ്പൂരിലെ അളക ആശ്രമത്തിൽ താമസിച്ചു.

## സ്മാരകം
ഭുവനേശ്വറിലെ രമാദേവി വിമൺ സർവ്വകലാശാലയ്ക്ക്   ആ പേരു വന്നത് രമാദേവി ചൗധരിയുടെ സ്മരണാർത്ഥമാണ്.  

## മരണം
1985 ജൂലൈ 22 നാണ് ഇവർ മരിച്ചത്.

## അവലംബം

## പുറത്തേക്കുള്ള കണ്ണികൾ
* Ma Rama Devi Biography  at Rama Devi Women's college website.
* ''Rama Devi : An Epitome of Women Emancipation''. Govt. of Orissa website
* ''Rama Devi : The New Light Among the Women Freedom Fighters of Modern Orissa''. Orissa Review, August 2005
വർഗ്ഗം:1889-ൽ ജനിച്ചവർ
വർഗ്ഗം:1985-ൽ മരിച്ചവർ
വർഗ്ഗം:ഇന്ത്യയിലെ വിദ്യാഭ്യാസസ്ഥാപനങ്ങളുടെ സ്ഥാപകർ
വർഗ്ഗം:ഇന്ത്യയിലെ വനിതാ സാമൂഹിക പ്രവർത്തകർ
വർഗ്ഗം:ഇന്ത്യയിലെ അടിയന്തരാവസ്ഥയിൽ തടവിലാക്കപ്പെട്ടവർ
വർഗ്ഗം:ബ്രിട്ടീഷ് ഇന്ത്യയിലെ തടവുകാരും തടങ്കലിൽ വയ്ക്കപ്പെട്ടവരും